Ud med historie, samfundsfag, musik, biologi og kristendomskundskab.

En lang række klassiske fag skal erstattes af fire nye, mener skoleordfører Carolina Magdalene Maier (Å). Det skriver DR.

Alternativet foreslår at erstatte de gamle fag med »Erkendelse«, »Klima og bæredygtighed«, »Medborgerskab« og »Kunst og kultur.« Det er nemlig nødvendigt at tænke undervisningen i folkeskolen grundlæggende om, mener partiet.

»Man skal ikke forstå det sådan, at de klassiske fag helt afskaffes. Mange af elementerne i for eksempel biologi og naturfag vil vi putte ind under klima- og bæredygtighedsfaget,« siger Carolina Magdalene Maier til DR.

Der skal også fortsat undervises i kristendom, men på en ny måde. Erkendelsesfaget skal nemlig indeholde undervisning i alle de store religioner. Udspillet skal samtidig ses som et led i Alternativets ønske om at sætte folkeskolerne »fri« fra kommunal detailstyring. Derfor skal de enkelte skoler også have lov til selv at sammensætte elevernes skema på en måde, som giver bedst mening for den enkelte skole, lyder det.

FAKTA Alternativets skoleudspil Disse fag udgår: Naturfag

Geografi

Fysik-kemi

Madkunskab

Biologi

Kristendomskundskab

Historie

Samfundsfag

Musik

Billedkunst

Sløjd

Håndarbejde Og erstattes af fire nye: Klima- og bæredygtighed Faget skal belyse årsager til og perspektiver på klimaforandringerne, både nationalt og globalt, samt skabe rum for løsningsmuligheder på både mikro- og makroniveau. Det skal også have et praktisk element i form af naturskole. Faget skal indeholde de nuværende fag naturfag, geografi, fysik/kemi, madkundskab og biologi.

Erkendelse Skal erstatte kristendomsundervisning, fordi fagets formål både er at styrke elevernes livsdannelse, åndelige indsigt og udsyn såvel som deres evne til at mærke og forstå sig selv og andre. I undervisningen skal eleverne lære om forskellige livssyn (både religiøse og ikke-religiøse), empati, mental sundhed, moral, etik og filosofi.

Medborgerskab Faget skal introducere eleven for grundlæggende demokratiske rettigheder, retten til uddannelse m.m., bl.a. gennem inddragelse af FN’s Børnekonvention, Grundloven, menneskerettighederne og de 17 verdensmål for bæredygtig udvikling.

Kunst og kultur Skal udfordre børn og unge og hjælpe dem at forstå andre værdier end materiel og økonomisk vækst. Samtidig skal faget stimulere andre og mere kreative former for udvikling, dannelse og læring, end eleven typisk vil få fra de boglige fag. Skal erstatte musik, billedkunst, sløjd og håndarbejde delvist samfundsfag.

Kilde: Alternativet FOLD UD FOLD UD

Forslaget møder ikke stor opbakning hos Venstre.

»Det er meget Alternativt. Jeg synes ikke, det er helt gennemtænkt. Når man for eksempel tager en ting som klima, så er det noget, man allerede lærer om i de eksisterende fag. Og der ligger jo et kæmpe stykke arbejde i et fag i folkeskolen. Læreplaner, bekendtgørelser og så videre, der udmønter de her ting,« siger undervisningsordfører Anni Mathiesen (V).

Alternativet har tidligere sagt, at de støtter op om kortere skoledage. Også dengang var det afgørende for Alternativet at give den enkelte skole mere frihed.